<classify> WAZIRI Mkuu, Kassim Majaliwa ameonya watakaofanya fujo kwenye kampeni za Uchaguzi wa Serikali za Mitaa, huku akiwahakikishia wananchi kwamba kutakuwa na usalama wa kutosha, hivyo wajitokeze kwa wingi.Majaliwa alitoa onyo hilo jana wakati akizindua Mpango Mkakati wa Taifa wa Kukabiliana na Magonjwa yasiyo ya Kuambukiza, jijini hapa. Alisema kampeni hizo zitaanza Novemba 17 mwaka huu kwa ajili ya Uchaguzi wa Serikali za Mitaa utakaofanyika Novemba 24 mwaka huu, hivyo wananchi wajitokeze kwenda kusikiliza sera za wagombea.Kama mnavyojua tayari wagombea wameshachukua fomu na kurejesha na keshokutwa Novemba 17 tunazindua kampeni za kuwasikiliza wanataka kutuahidi nini, natoa wito muende kusikiliza hizo kampeni muwasilize vizuri.Ni haki yenu na fursa kwenu kumchagua mnayemuamini kuwa huyu kweli ana dhamira ya dhati ya kuleta maendeleo na kiongozi huyo ndiye ambaye mtashirikiana naye katika kujiletea maendeleo, alisema.Aliwaasa wananchi wote kwenda kwenye kampeni na upigaji kura, kwa kuwa serikali itasimamia vyema mchakato wa uchaguzi huo. Serikali itasimamia kuanzia kampeni hadi siku kupiga kura na siku zote zitakuwa tulivu, tuwahakikishie usalama wa kutosha kwenye maeneo hayo, alisema. Aliwataka kuchagua viongozi bila ushabiki wa vyama ili kupata viongozi watakayewaongoza vyema.Wakati huo huo, Waziri Mkuu, Kassim Majaliwa amesema maelekezo yote, yaliyotolewa na serikali kuhusu Uchaguzi wa Serikali za Mitaa, utakaofanyika siku chache zijazo, ni sahihi.Amesema uchaguzi huo unaendeshwa kwa mujibu wa kanuni, taratibu na sheria, hivyo wote wanaohusika nao, wanapaswa kufuata mkondo huo. Alitoa kauli hiyo bungeni jana, wakati akijibu swali la papo kwa papo la Mbunge wa Iramba Mashariki, Allan Kiula CCM aliyetaka kufahamu kauli yake juu ya kupiga au kupigiwa kura baada ya kuwapo kwa malalamiko kuhusu uchaguzi huo.Natoa mwito kwa watu wote kwenda kushiriki uchaguzi huu. Tarehe 17 kampeni zinaanza watu waende kusikiliza sera, nia thabiti za watu wanaowania nafasi hizo na wachague watu wanaowataka,alisema.Waziri Mkuu aliongeza, Kwa utaratibu huo huo, maelekezo yote yaliyotolewa kuhusu uchaguzi huu ni sahihi...watu watumie fursa hii kuchagua viongozi wao.Alisema uchaguzi huo unaendeshwa kwa mujibu wa taratibu, kanuni na sheria, hivyo taratibu hizo zinapaswa kufuatwa katika kupata haki na kuchagua viongozi. Alisema uchaguzi huo, maandalizi yake yalianza zamani, ikiwamo kutunga Kanuni za Uchaguzi, kuandikisha wapigakura, kuchukua na kurejesha fomu na sasa kampeni zitaanza Novemba 17, mwaka huu.Kumekuwapo na malalamiko hasa kutoka kwa vyama vya upinzani, hasa katika urejeshaji fomu ambako walidai wagombea wao walienguliwa kinyume cha taratibu. Licha ya agizo la Waziri wa Nchi, Ofisi ya Rais, Tawala za Mikoa na Serikali za Mitaa Tamisemi, Selemani Jafo, kufafanua suala hilo, wapinzani hao wametangaza kususia uchaguzi huo muhimu kwa Watanzania kuchagua viongozi wao katika ngazi ya chini.Baadhi ya vyama vilivyotangaza kususia uchaguzi huo ni Chama cha Demokrasia na Maendeleo Chadema, Chama Cha Wananchi CUF na Chama cha ACT-Wazalendo. Jafo aliulezea uchaguzi wa serikali za mitaa wa mwaka huu kuwa ni wa kipekee, kutokana na kufanyika kwa mujibu wa kanuni zilizoandaliwa kwa weledi. Alisema hata mgongano unaoibuka wakati mchakato, unatokana na mazoea ya wengi kupitia chaguzi za nyuma, zilizokuwa zikifanyika holela bila kufuata kanuni.Kwa mfano kanuni ziko wazi unamsikia mtu anasema chama chetu hakishiriki hivyo na nembo yetu isitumike, wakati kanuni inasema vizuri kuwa mgombea anaridhiwa na ngazi ya chini na si ya juu, na kama ni kutoshiriki, mgombea mwenyewe ndio mwenye dhamana ya kujitoa kwa hiari na si ngazi ya taifa, alieleza Jafo.Katika hatua nyingine, Mbunge wa Viti Maalumu, Devotha Minja Chadema, jana alijikuta katika wakati mgumu na Spika wa Bunge, Job Ndugai baada ya kukiuka Kanuni za Bunge alipotaka kuuliza swali kuhusu uchaguzi huo.Awali, Minja alipewa fursa ya kuuliza swali kwa Waziri Mkuu, lakini Spika Ndugai akagundua kuwa anasoma, hivyo akamwambia kwa mujibu wa kanuni, swali hilo hata kabla ya kumaliza kuuza, ni batili, akapoteza fursa. Alipopewa nafasi katika kipindi cha Maswali na Majibu kuuliza swali la nyongeza, Minja tena akagongana na kanuni alipotaka kuuliza swali hilo nje ya swali la msingi kwa Ofisi ya Rais, Tawala za Mikoa na Serikali za Mitaa. Ikamlazimu Spika Ndugai kumwambia, Leo Mheshimiwa Devotha umeamka kushoto kabisa.Swali la msingi linahusu Mgodi wa GGM, wewe unauliza Uchaguzi wa Serikali za Mitaa. Katika hatua nyingine, Jeshi la Polisi Kanda Maalum ya Dar es Salaam limepokea ratiba za kampeni kwa ajili ya uchaguzi wa serikali za mitaa kutoka vyama kadhaa vya siasa, ikiwamo Chama cha MapinduziCCM. Uchaguzi huo utafanyika nchi nzima Novemba 24 mwaka huu, ambapo jana ilikuwa ni siku ya kwanza kwa kuwasilisha ratiba za kampeni za uchaguzi.Kamanda wa Polisi wa Kanda Maalum ya Dar es Salaam , Lazaro Mambosasa aliliambia gazeti hili kuwa katika maeneo mbalimbali ya Polisi ikiwamo Ofisi za Polisi za Mikoa na Wilaya, vyama vimeshaanza kuwasilisha ratiba za kampeni za wagombea wake. Wakati huo huo, Katibu wa Itikadi na Uenezi wa CCM, Humphrey Polepole alibainisha kuwa chama chake kimeanza kuwasilisha ratiba zake kwenye vituo vya Polisi katika mikoa mbalimbali.Alisema, Sie kama kawaida tupo tayari muda wote kisiasa na tumeshaanza maandalizi ya uchaguzi huo kwa kufanya yale yanayopaswa kufanywa kwa sasa, tumeshaanza kuwasilisha ratiba za kampeni zetu tayari kabisa kwa kuanza kwa kampeni hiyo Jumapili keshokutwa. Kwa upande wake, Katibu Mkuu wa ADC, Doya Hussein aliliambia gazeti hili kuwa chama chake kinaona giza kubwa mbele yake, kwa kuwa wagombea wake nchi nzima wameondolewa.Alisema tangu kuanza kwa mchakato wa uchaguzi huo, chama hicho kilishaanza kuwaandaa wagombea wake kwa mchakato wote unaotakiwa kufuatwa wakati wa uchaguzi huo. Alisema hata vyama vingine kutangaza kujitoa, lakini ADC pamoja na vingine 11 viliendelea kushiriki uchaguzi huo. Alisema kutokana na kuisha kwa muda wa kuanza kwa kampeni, kinamtaka Waziri Jafo kufuatilia suala hilo mapema.Alisema chama hicho kipo kwenye mikoa ya Tanga, Manyara, Kigoma, Mtwara, Kigoma, Mwanza na Dar es Salaam na wilaya za Kiteto na Rorya. Kwa upande wake, Katibu Mkuu wa chama cha UDP, Saum Rashid alisema kuwa licha ya wagombea wote wa chama hicho Mkoa wa Dar es Salaam kuondolewa katika uchaguzi huo, bado chama kitashiriki uchaguzi huo hasa waliopo kwenye mikoa mingine.Alisema UDP ni chama kinachoheshimu haki ya wagombea wake. Alisema kuamua kujitoa sababu ya wengine kukatwa, siyo kitu kizuri isipokuwa kitawania nafasi zake zote katika maeneo ambayo wagombea wake wameruhusiwa.Kamanda wa Polisi Mkoa wa Mbeya, Ulrich Matei aliwataka wananchi kutosita kutoa taarifa kwa vyombo vya dola, pale wanapoona uwepo wa dalili za uvunjifu wa amani. Naye Mkuu wa Mkoa huo, Albert Chalamila aliwataka wasimamizi wa uchaguzi, kutosikiliza kelele za chama chochote cha siasa, badala yake wazingatie misingi na kanuni za uchaguzi huo.Chalamila alisema hayo katika maeneo na nyakati tofauti, alipofanya mikutano ya hadhara katika Kata ya Bondeni na Kata ya Makwale wilayani Kyela. Alisema zipo kelele uchwara nyingi zinazopigwa na baadhi ya wanasiasa, zinazoweza kuonesha kuwa huenda wasimamizi hao wamepewa maelekezo ya kufanya upendeleo kwa chama fulani ili wagombea wake wapate mazingira mazuri ya kufanya.  <topic>: KITAIFA 